Eski Kermen Qırım dağlarınıñ İçki sırasında, şimalden cenüpke uzanğan dağ platosındadır. Platonıñ uzunlığı 1000 m-ge yaqın, keñligi 170 m-ge qadar, 20-30 m yüksekligi ile uçurımlarnen sıñırlanğan. Eski Kermenniñ deñizge nisbeten yüksekligi – 400 m-ge qadar. Şeerniñ topraqları 8,5 gektarğa yete edi. Eski Kermen Bağçasaraydan 12 km-lik cenübinde ve orta asır Mangup Qale şeeriniñ viranelerinden 5 km-lik şimalindedir. Ondan çıqqan yollar Zalanköy, Yuqarı Qaralez, Şüli, Büyük Qaralez köylerine kete. Bugün Eske Kermen Çufut Qaleden soñra Qırımnıñ eñ ziyaret etilgen «qoba şeeri»dir.